

**१६ वर्षीया बालिकाको बलात्कार र गैरन्यायिक हत्यामा नेपाल जिम्मेवार: संयुक्त राष्ट्रसंघीय मानवअधिकार समितिको निस्कर्ष**

जेनेभा (२३ मे २०२२) – नेपालमा भएको गृहयुद्धको क्रममा सेनाका अधिकारीहरूद्वारा यातना, बलात्कार र गोली हानी मारिएकी १६ वर्षीया बालिकाको मानवअधिकार नेपालले उल्लङ्घन गरेको निर्कर्ष राष्ट्रसंघीय [मानवअधिकार समिति](https://www.ohchr.org/en/treaty-bodies/ccpr)ले निष्कर्ष निकालेको छ ।

सन् २००४ मा आफ्नै गाउँको मकैबारीमा छोरीको शव फेला पारेका पीडितका अभिभावकले दिएको उजुरीको आधारमा समितिले आज आफ्नो [निष्कर्ष](https://tbinternet.ohchr.org/_layouts/15/treatybodyexternal/Download.aspx?symbolno=CCPR%2fC%2f134%2fD%2f2906%2f2016&Lang=en) सार्वजनिक गरेको हो । वर्षौंदेखिको प्रयासका बावजुद पनि उनीहरूले नेपालको न्याय प्रणालीमार्फत दोषीलाई न्यायको कठघरामा ल्याउन सकेका छैनन्।

"१८ वर्ष बितिसक्दा पनि यस मुद्दाको गाम्भीर्यता कम भएको छैन," समिति सदस्य हेलेन टिग्रोड्जाले भनिन्, "एउटी बालिकालाई नियोजितरुपमा हत्या गरिएको यो एउटा गम्भीर घटना हो । यसले गृहयुद्धको समयमा बालिकाहरूमाथि भएको दुर्व्यवहार र बलात्कारको प्रवृति, अनुसन्धानको अभाव र दण्डहीनताको अवस्थालाई पनि उजागर गर्छ, "।

फेब्रुअरी २००४ मा नेपालमा चलेको गृहयुद्धको समयमा, माध्यमिक विद्यालयकी छात्रा रहेकी पीडित *आर.आर* आफ्नो परिवारसँग काभ्रे जिल्लाको पोखरीचौरी गाउँमा बसोबास गर्दथिन् । सो स्थानमा "जनयुद्ध" सुरु भएको आठौं वार्षिकोत्सव मनाउन धेरै माओवादीहरू भेला भएका थिए। । १३ फेब्रुअरीको राति करिव २० जना शाही नेपाली सेनाका हतियारधारी सैनिकहरू *आर.आर*लाई माओवादी भएको आरोप लगाउँदै उनको घरभित्र जबर्जस्ती प्रवेश गरे ।

*आर.आर* विद्यालयमा अनिवार्य रहेको माओवादी विद्यार्थी युनियनमा सहभागी भएपनि अन्य कुनै पनि माओवादी गतिविधिमा संलग्न भएकी थिईनन् । उनले ती सिपाहीहरूको आरोप अस्वीकार गरिन्, तर उनलाई घरबाट बाहिर लगियो, केरकार  गरियो, राइफलको कुन्दाले हिर्काइयो, पर्खालमा धकेलियो र मकै बारीमा लगियो। एक सिपाहीले अर्का सिपाहीलाई *आर.आर*लाई मार भनेको सुनियो, र  त्यसपछि तीन पटक गोली चल्यो ।

*आर.आर*को शव भोलिपल्ट बिहान फेला परेको थियो, उनको सलवार तल तिघ्रासम्म तानिएको अवस्थामा थियो। उनको ब्लाउज उनको घाँटी सम्म तानिएको थियो, र उनको स्तनमा कोरिएका दागहरू थिए। उनको आँखा, टाउको र छातीमा गोली लागेको थियो । सोही रात सेनाले गाउँमा थप दुई जनाको हत्या गरेको थियो ।

उनको परिवारको उजुरीपछि, राष्ट्रिय मानव अधिकार आयोगले सन् २००५ मा *आर.आर*लाई सुरक्षा फौजले हत्या गरेको पत्ता लगायो। सर्वोच्च अदालतले सन् २००९ मा आयोगको निष्कर्षलाई अनुमोदन गर्दै तत्काल अनुसन्धान गर्न आदेश दिएको थियो। यद्यपि, *आर.आर*माथि भएको उल्लङ्घनका लागि कसैलाई पनि जवाफदेही ठहर गरिएन । मुख्य संदिग्धलाई प्रमाणको अभावमा सन् २०१३ मा सफाइ दिइएको थियो।

सबै राष्ट्रिय कानुनी उपचारहरूको उपयोग गरेपछि  आरआरका आमाबाबुले सो मुद्दा मानव अधिकार समितिमा प्रस्तुत गरे ।

समितिले *आर.आर*को बाँच्न पाउने अधिकार प्रत्यक्ष र स्वेच्छाचारीरुपमा वञ्चित हुनु र बलात्कारलगायत शारीरिक र मानसिक यातना भोग्नुमा नेपाल जिम्मेवार रहेको निष्कर्ष निकालेको छ। आयोगले *आर.आर*को लैङ्गिक भेदभाव विरुद्धको हक र बालिकाको रूपमा संरक्षण गरिनुपर्ने हक पनि उल्लङ्घन भएको पाएको छ। समितिले *आर.आर*का अभिभावकका लागि प्रभावकारी न्यायिक उपचारको अभावको पनि आलोचना गरेको छ।

"एक जना १६ वर्षीया निहत्था किशोरी बीस जना पूर्णरुपमा हतियारधारी सैनिकहरूको टोलीलाई कसरी खतरा बन्न पुगिन् भनेर देखाउन, कसरी उनको बलात्कार र नियोजित हत्याले कुनै पनि वैध सुरक्षा लक्ष्य पूरा गर्न सक्छ भन्ने कुराको औचित्य पुष्टि गर्न नेपाल असफल भएको छ," टिग्रोड्जाले भनिन् ।

"यस्ता जघन्य अपराधहरू सबै अवस्थामा समयमै र विस्तृत रुपमा छानविन गरिनुपर्दछ र पीडकहरू जोसुकै भएपनि न्यायको कठघरामा उभ्याईनु पर्छ ।"

समितिले नेपाललाई आर.आरको स्वेच्छाचारी थुनामा राख्ने, यातना दिने कार्यका साथै बलात्कार र गैरन्यायिक हत्याको विस्तृत र प्रभावकारी अनुसन्धान गर्न र दोषीलाई जवाफदेही बनाउन आग्रह गरेको छ । यसले नेपाललाई बलात्कारको अपराधका सम्बन्धमा रहेको हदम्यादलाई अन्तर्राष्ट्रिय मापदण्ड अनुरुप बनाउनुका साथै त्यस्ता अपराधहरूको गाम्भीर्यता अनुरुप यातनाका लागि दण्ड र कानुनी उपचारहरू लागू गर्न पनि नेपाललाई आह्वान गरेको छ।

**समाप्त**

**थप जानकारी र मिडिया जिज्ञासाहरूका लागि  जेनेभामा सम्पर्क :**

Vivian Kwok,+41 (0) 22 917 9362 / vivian.kwok@un.org वा

संयुक्त राष्ट्रसंघीय मानवअधिकार कार्यालय, मिडिया शाखा, +41 (0) 22 928 9855 / ohchr-media@un.org

***पृष्ठभूमि:***

[मानवअधिकार समिति](https://www.ohchr.org/EN/HRBodies/CCPR/Pages/CCPRIndex.aspx)ले नागरिक तथा राजनीतिक अधिकारसम्बन्धी अन्तर्राष्ट्रिय [अभिसन्धिका](https://www.ohchr.org/EN/ProfessionalInterest/Pages/CCPR.aspx) पक्षहरू राष्ट्रको अनुपालनालाई अनुगमन गर्दछ । अभिसन्धिलाई आजसम्म [१७३ राष्ट्रहरू](https://treaties.un.org/Pages/ViewDetails.aspx?src=TREATY&mtdsg_no=IV-4&chapter=4&clang=_en)ले अनुमोदन गरिसकेका छन्। समितिमा [१८ जना सदस्यहरू](https://www.ohchr.org/EN/HRBodies/CCPR/Pages/Membership.aspx) रहेका छन्, जो विश्वभरका स्वतन्त्र मानवअधिकार विशेषज्ञहरू हुन् र उनीहरूले आफ्नो व्यक्तिगत क्षमतामा काम गर्छन् र कुनैपनि राष्ट्रको प्रतिनिधित्व गर्दैनन् । [नागरिक र राजनीतिक अधिकारसम्बन्धी अन्तर्राष्ट्रिय अभिसन्धिको  ऐच्छिक प्रोटोकल](https://www.ohchr.org/EN/ProfessionalInterest/Pages/OPCCPR1.aspx)ले अभिसन्धिमा स्थापित आफ्नो अधिकार उल्लंघन भएको अवस्थामा कुनै पनि व्यक्तिलाई ऐच्छिक प्रोटोकलका [११७ वटा पक्षहरू राष्ट्रहरू](https://treaties.un.org/Pages/ViewDetails.aspx?src=TREATY&mtdsg_no=IV-5&chapter=4&clang=_en) विरुद्ध उजुरी गर्न अवसर प्रदान गर्छ । ऐच्छिक प्रोटोकलले पक्षहरू राष्ट्रहरूलाई समितिको धारणाहरूलाई असल नियतका साथ पालना गर्ने अन्तर्राष्ट्रिय कानुनी दायित्व सिर्जना गर्दछ । [उजुरी विधिहरू](https://www.ohchr.org/EN/HRBodies/Petitions/Pages/Index.aspx) बारे थप जानकारी अनलाइनमा उपलब्ध छ।

[सन्धि निकाय प्रणाली](https://youtu.be/2zpjb6ht0EA) र [मानव अधिकार समिति](https://youtu.be/pZJgu_t3c10)सम्बन्धी हाम्रा भिडियोहरूमार्फत थप जानकारी प्राप्त गर्नुहोस् ।

सामाजिक सञ्जालमा संयुक्त राष्ट्रसंघीय सन्धि निकायहरूलाई फलो गर्नुहोस्!

ट्वीटरमा फलो गर्नुहोस् **@UNTreatyBodies**